作者:魏氏
標題:贈外
內容:浮萍依綠水，弱蔦寄青松。與君結大義，移天得所從。翰林無雙鳥，劍水不分龍。諧和類琴瑟，堅固同膠漆。義重恩欲深，夷險貴如一。本自身不令，積多嬰痛疾。朝夕倦床枕，形體恥巾櫛。遊子倦風塵，從官初解巾。束裝赴南郢，脂駕出西秦。比翼終難遂，銜雌苦未因。徒悲楓岸遠，空對柳園春。男兒不重舊，丈夫多好新。新人喜新聘，朝朝臨粉鏡。兩鴛固無比，雙蛾誰與競。詎憐愁思人，銜啼嗟薄命。蕣華不足恃，松枝有餘勁。所願好九思，勿令虧百行。